
Коригиране на текст.

Текст може да проверите за правописни и пунктуационни грешки по три начина:

1. Пишете текста директно в десния панел. Грешните думи се оцветяват в червено или в розово, ако започват с главна буква.
2. Копирайте текст в клипборда. Текстът се появява в десния панел, като грешните думи са оцветени. Проверка на клипборда работи само ако чекбоксчето "Клипборд" е включено.
3. С мишката влачете и пуснете (Drag and Drop) в десния панел текстов файл, който ще коригирате, или отворете файла от менюто "Файл" => "Отвори". Това може да бъде обикновен ANSI файл, както и UTF-8 файл. Ако файлът е UTF-8, при последващо съхранение след редакцията се запазва оригиналният 3-байтов хедър, ако има такъв, както и оригиналният край на ред (CRLF, LF или CR). Дори при липса на хедър, програмата прави кратък анализ на текста и ако разпознае UTF-8 файл, го декодира като такъв.

Програмата има два панела. В десния панел е отвореният текст, а 10-20 секунди след отварянето му (при ~ 100'000 думи / 1 MB текст) в левия панел се появява сортиран списък с всички непознати думи и до всяка дума число, показващо броя на срещанията. Има опция в списъка да се прави разлика между малки и главни букви, тоест ако една и съща непозната дума в текста се среща и с главна, и с малка буква, то тази дума ще фигурира два пъти в списъка с непознати думи със съответния брой срещания. Най-често срещаните непознати думи са най-отгоре в списъка. Непознатите думи, които са с главни букви, са оцветени в розово. Обикновено това са различни собствени имена и не са правописни грешки. Непознатите думи с малки букви са червени и се открояват от останалите. Обикновено това са правописните грешки, които ни интересуват, освен ако думата е термин или е достатъчно рядка и затова все още не фигурира в списъка с познати словоформи.

Кликнете в левия панел върху непозната дума от списъка, за да скролирате текста в десния панел до желаната дума. Думата в текста се избира автоматично. Ако една и съща непозната дума се среща повече от веднъж в текста, всяко следващо кликване върху непозната дума в левия списък скролира текста в десния панел до следващото срещане на думата.

Правописна корекция правите чрез кликване в левия панел върху едно от предложенията за корекция, посочени до непознатата дума. Предложенията за корекция са разделени със символа "|". Ако непознатата дума се среща повече от веднъж в текста, всяко следващо кликване върху предложението коригира думата и автоматично скролира текста да следващото срещане на думата. Така ако една и съща дума е сгрешена 5 пъти, просто кликвате 5 пъти върху предложението, като преди всяко кликване поглеждате вдясно скролирания текст, за да проверите дали това е корекцията, която искате да направите. След края на всяка корекция, думата, която сте коригирали, се оцветява в сиво в списъка, за да покаже, че вече е коригирана. Коригираните думи в текста се оцветяват в зелено. Може след всеки няколко корекции (или дори след всяка) да натискате бутона Refresh, за да актуализирате левия и десния панел. По този начин от левия списък ще изчезнат вече коригираните думи, а в десния панел оцветяването ще се промени в съответствие с вече направените корекции (бившите червени думи, вече коригирани в зелено, ще станат черни). Ако по време на корекция решите да промените дадена опция от менюто, трябва след това да натиснете бутона Refresh, за да актуализирате резултата в левия списък в съответствие с новите опции.

Ако за дадена дума няма посочено предложение (no suggestions), текста коригирате ръчно директно в десния панел. Другият начин е да кликнете в левия панел върху "no suggestions" до непознатата дума. Текстът "no suggestions" се заменя с оригиналната дума, след което махате отметката "Active" и редактирате оригиналната дума. След редакцията включвате отметката отново. Единствената разлика между двата начина е, че при директно редактиране на текста в десния панел, корекцията не се добавя в лог файла, който се генерира при съхраняване на коригирания файл.

След като редактирате целия текст, с десния клавиш на мишката отваряте контекстното меню и избирате "Save all as an UTF-8 file" или "Save all as an ANSI file" за да запишете във файл със съответния формат. Същото може да се направи и от менюто "Файл" -> "Запиши". Формат UTF-8 е универсален, тъй като запазва евентуални "нестандартни" символи, срещащи се в оригиналния текстов файл, ако той е във формат UTF-8. Заедно с коригирания файл се генерира и лог файл с корекциите, които сте направили.

При нужда може да запазите коригирания текст заедно с оцветяването като RTF файл. Коригирания файл може да отворите с произволен текстов редактор (Word, OpenOffice и т.н.), за да го редактирате допълнително или да го запишете в друг формат.

Бутончето "инфо" отваря малко двупанелно прозорче, след което при избиране на дума в десния панел, в прозорчето се появява словоформена информация за думата, ако тя е българска, или български превод, ако е английска, както и английско-английски дефиниции (тълковен речник) и синоними. Така може да ползвате програмата и като мощен английско-български речник.

Разширената версия на програмата позволява зареждане и проверка и на английски текстове, като начинът на работа е сходен с гореописания. В меню "Опции" -> "Английски списък" има опции, които определят как ще се извежда информацията в левия панел, ако отвореният текст е английски.